Kairostyd | News24
DALK het jy al gehoor van kairostyd? Daar is ’n verskil tussen chronostyd en kairostyd. Chronostyd dui op die minute wat meedoënloos verby tik. Verjaarsdae, herdenkings, geboortes, sterftes, dit alles reflekteer chronostyd. Chronostyd is kwantitatief. Kairos tyd is kwalitatief en dui op lotsbeslissings.
Die een meet sekondes, die ander die regte of geleë oomblik. Dalk sal die gediggie wat dr. Benjamin E Mays (vrylik vertaal) oor kairostyd skryf, die term verhelder: “Dis net ’n minuut, net sestig sekondes daarin. Jy kan dit nie weier nie. Dis joune om te benut. As jy dit misbruik moet jy daarvan rekenskap gee. Net sestig sekondes maar dit sluit die ewigheid in.”
Jesus praat in Matteus 25:1-13 oor kairostyd. Dit is die bekende gelykenis van die tien meisies met hulle lampe wat die nagtelike koms van die bruidegom by ’n Oosterse troue afwag. Vyf was verstandig en vyf dwaas.
Die eerste vyf het ekstra olie vir hul lampe saamgeneem, die laastes nie. Wanneer die bruidegom dan in die middel van die nag kom, moet die vyf dwases inderhaas olie soek by die meisies wat wel gereed was vir die bruidegom se terugkeer.
Hulle kon nie hul olie deel nie en die ander moes toe by die winkel gaan koop. Die gevolg was dat hulle te laat by die bruilofsmaal opdaag. Jesus maak in hierdie gelykenis duidelik dat daar ’n hele tyd tussen sy Hemelvaart en wederkoms sal plaasvind. Hy kom onverwags terug.
Jesus sinspeel in hierdie gelykenis op kairostyd. Ons moet nou die geleenthede tot ons beskikking aangryp. Ons moet enige oomblik gereed wees vir die Hemelse Bruidegom se terugkeer, anders gaan ons verlore. Dit beteken dat ons nie ’n lakse houding teenoor die lewe mag inneem nie.
Nou is die tyd om jou geloof in Christus te bely. Nou is die tyd om goed te doen aan ander. Jy kan nie die reddende geloof in Christus by ander leen nie, dis ’n geskenk van God en is nou tot jou beskikking. Jy het net soveel ure in ’n dag. Daar is niks so erg as spyt nie. Dit kom altyd te laat.